**VITUO VYA AFYA AROBAINI NA MBILI WILAYANI BUKOBA VYATOA MATIBABU YA UTAPIAMLO**

Halmashauri ya Wilaya Bukoba imefanikiwa kutoa huduma ya matibabu ya utapiamlo kwa wagonjwa wa nje (OPD) katika vituo vyake vyote 42 vya kutolea huduma za afya ikiwa ni sehemu ya utekelezaji wa shughuli za lishe ndani ya Halmashauri.

Hayo yamebainika leo tarehe 15.10.2021 katika kikao cha Kamati ya Lishe kilichofanyika katika Ukumbi wa Mikutano wa Halmashauri hiyo wakati Mratibu wa Huduma za Lishe wa Halmashauri ya Wilaya Bukoba Bwana Desdery Karugaba alipokuwa akiwasilisha taarifa kwa niaba ya Mganga Mkuu wa Wilaya Daktari Bandioti Gavyole mbele ya kamati hiyo. Aidha Bwana Desdery alipongeza jitihada za Halmashauri kupitia Idara ya Elimu Msingi kwa kufanikiwa kuanzisha Klabu za Lishe katika shule zake zote 153 za msingi ikiwa ni mojawapo ya mbinu za uhamasishaji wa utekelezaji wa Afua za Lishe katika ngazi ya jamii.

Pia Mratibu huyo wa Huduma za Lishe ametoa wito kwa wananchi wa Bukoba kulima bustani za mbogamboga badala ya bustani za maua majumbani mwao ili kuhamasisha upatikanaji wa makundi yote matano ya vyakula katika milo yao ya kila siku.

Naye Afisa Lishe wa Hospitali ya Rufaa ya Mkoa wa Kagera Bibi Victoria Ngatunga akatoa taarifa ya hali ya Lishe Kimkoa na kueleza kwamba katika kipindi cha mwezi Julai hadi Septemba 2021 jumla ya watoto 32 waligundulika kuwa na utapiamlo mkali na kulazwa katika hospitali hiyo ya mkoa huku kwa watu wazima magonjwa ya moyo na kisukari yameonekana kuongoza kwa kuwa magonjwa yanayaowakabili zaidi watu wazima mkoani Kagera na hii inatokana na watu wenyewe kujali zaidi ladha ya chakula wanachokula kuliko ubora wake.

“Lishe duni inasababisha kudorora kiakili na ulaji usiofaa unasababisha bajeti za dawa za magonjwa yasiyoambukiza kama vile magonjwa ya moyo, kisukari na upungufu wa damu kuongezeka” alisema Afisa Lishe huyo wa Hospitali ya Mkoa.

Halmashauri ya Wilaya Bukoba inawahimiza wananchi wake kunywa maziwa, kula dagaa na kufuga wanyama wadogo kama mbuzi na kuku ili waweze kupata protini zitokanazo na Wanyama ambazo wengi wao hushindwa kuzipata kutokana na bei za bidhaa hizo kuwa kubwa kwa wao kuzimudu.

***“Halmashauri ya Wilaya Bukoba Bila Utapiamlo Inawezekana. Kila Mmoja Achukue Hatua!.”***

******

***Mratibu wa Huduma za Lishe wa Halmashauri ya Wilaya Bukoba Bwana Desdery Karugaba akifafanua jambo wakati wa Kikao cha Kamati ya Lishe.***